MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

DĖL PREKIŲ, JAS GABENANČIŲ TRANSPORTO PRIEMONIŲ IR KITŲ DAIKTŲ IR (ARBA) GRYNŲJŲ PINIGŲ SULAIKYMO LIETUVOS RESPUBLIKOS MUITINĖJE TVARKOS APRAŠO PATVIRTINIMO

2025 m. vasario 21 d. Nr. 1BE-117

Vilnius

1.	T v i r t i n u Prekių, jas gabenančių transporto priemonių ir kitų daiktų ir (arba) grynųjų pinigų sulaikymo Lietuvos Respublikos muitinėje tvarkos aprašą (pridedama).

2.	P r i p a ž į s t u netekusiu galios Muitinės departamento prie Lietuvos Respublikos finansų ministerijos generalinio direktoriaus 2012 m. sausio 4 d. įsakymą Nr. 1B-8 „Dėl Prekių sulaikymo Lietuvos Respublikos muitinėje taisyklių patvirtinimo“ su visais pakeitimais ir papildymais.

Generalinio direktoriaus pavaduotoja,

atliekanti generalinio direktoriaus funkcijas	Žaneta Rudaitienė

PATVIRTINTA

Muitinės departamento prie Lietuvos Respublikos finansų ministerijos generalinio direktoriaus 2025 m. vasario 21 d. įsakymu Nr. 1BE-117

PREKIŲ, JAS GABENANČIŲ TRANSPORTO PRIEMONIŲIR KITŲ DAIKTŲ IR (ARBA) grynųjų pinigų SULAIKYMO LIETUVOS RESPUBLIKOS MUITINĖJE TVARKOS APRAŠAS

I SKYRIUS

BENDROSIOS NUOSTATOS

1.	Prekių, jas gabenančių transporto priemonių ir kitų daiktų ir (arba) grynųjų pinigų sulaikymo Lietuvos Respublikos muitinėje tvarkos aprašas (toliau – Aprašas) reglamentuoja prekių, jas gabenančių transporto priemonių ir kitų daiktų ir (arba) grynųjų pinigų sulaikymo, sulaikymo įforminimo, saugojimo ir kitų susijusių veiksmų atlikimo Lietuvos Respublikos muitinėje (toliau – muitinė) tvarką.

2.	Aprašas parengtas vadovaujantis 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (toliau – Sąjungos muitinės kodeksas), 2013 m. birželio 12 d. Europos Parlamento ir Tarybos reglamento (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo, kuriuo panaikinamas Tarybos reglamentas (EB) Nr. 1383/2003 (toliau – Reglamentas (ES) Nr. 608/2013), Europos Parlamento ir Tarybos reglamento (ES) 2018/1672 dėl į Sąjungą įvežamų arba iš jos išvežamų grynųjų pinigų kontrolės, kuriuo panaikinamas Reglamentas (EB) Nr. 1889/2005 (toliau – Reglamentas (ES) 2018/1672), Lietuvos Respublikos pinigų plovimo ir teroristų finansavimo prevencijos įstatymu, Lietuvos Respublikos administracinių nusižengimų kodekso, Lietuvos Respublikos baudžiamojo kodekso, Lietuvos Respublikos baudžiamojo proceso kodekso, Lietuvos Respublikos civilinio proceso kodekso, Lietuvos Respublikos tarptautinių sankcijų įstatymo, Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo ir Lietuvos Respublikos muitinės įstatymo nuostatomis.

3.	Apraše vartojamos sąvokos suprantamos taip, kaip apibrėžiamos Sąjungos muitinės kodekse, Reglamente (ES) Nr. 608/2013, Reglamente (ES) 2018/1672, Lietuvos Respublikos muitinės įstatyme ir Lietuvos Respublikos tarptautinių sankcijų įstatyme.

4.	Prekės, jas gabenančios transporto priemonės ir kiti daiktai (toliau – prekės) sulaikomi Sąjungos muitinės kodekso 198 straipsnio, Reglamento (ES) Nr. 608/2013, Lietuvos Respublikos administracinių nusižengimų kodekso, Lietuvos Respublikos baudžiamojo kodekso, Lietuvos Respublikos tarptautinių sankcijų įstatymo, Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo ir kitų teisės aktų nustatytais atvejais. Grynieji pinigai laikinai sulaikomi Reglamento (ES) 2018/1672, Lietuvos Respublikos baudžiamojo kodekso, Lietuvos Respublikos administracinių nusižengimų kodekso, Lietuvos Respublikos tarptautinių sankcijų įstatymo, Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo ir kitų teisės aktų nustatytais atvejais.

II SKYRIUS

PREKIŲ IR GRYNŲJŲ PINIGŲ SULAIKYMAS

5.	Muitinei sulaikius prekes surašomas Prekių sulaikymo protokolas (toliau – PSP) (1 priedas), o laikinai sulaikius grynuosius pinigus – Grynųjų pinigų sulaikymo protokolas (toliau – GPSP) (2 priedas). PSP ir GPSP surašomi naudojant Lietuvos Respublikos muitinės Administracinių nusižengimų protokolų ir PSP įvedimo ir kaupimo programinę įrangą (toliau – Programinė įranga).

Vadovaujantis Reglamento (ES) 2018/1672 5 straipsnio 3 dalimi ir 6 straipsniu sulaikius grynuosius pinigus parengiama ir ex officio deklaracija.

6.	Jeigu po prekių sulaikymo randama papildomų daiktų ar dokumentų, Aprašo nustatyta tvarka pildomas papildomas PSP.

7.	Jeigu prekės arba grynieji pinigai sulaikomi atliekant administracinio nusižengimo tyrimą nustačius Lietuvos Respublikos administracinių nusižengimų kodekse numatytą nusižengimą, tuomet PSP ir GPSP nepildomi, o pildomi tik Lietuvos Respublikos administracinių nusižengimų kodekse nustatyti dokumentai (administracinio nusižengimo protokolas, daiktų ir dokumentų paėmimo protokolas, poėmio protokolas).

8.	PSP ir GPSP nepildomi, jeigu Muitinės kriminalinė tarnyba arba ar kita kompetentinga teisėsaugos institucija, kurios pareigūnams suteikta teisė pradėti ikiteisminį tyrimą, priima sprendimą jį pradėti. Jeigu prekės arba grynieji pinigai sulaikomi įtariant padarius Lietuvos Respublikos baudžiamajame kodekse nustatytą nusikalstamą veiką, tačiau ikiteisminio tyrimo pradėjimui reikalingi papildomi duomenys (laboratoriniai ar kiti tyrimai), pildomi PSP ir GPSP.

9.	Tokiais atvejais, kai surašius PSP ar GPSP nustatomi administracinio nusižengimo požymiai, surašant administracinio nusižengimo protokolą, duomenys iš PSP ar GPSP turi būti perkelti į daiktų ir dokumentų paėmimo ar poėmio protokolą. Jeigu surašius PSP ar GPSP nustatomi administracinio nusižengimo ar nusikalstamos veikos požymiai, kurių tyrimas nepriklauso muitinės kompetencijai, surašytas PSP ar GPSP kartu su surinkta medžiaga perduodamas administracinio nusižengimo tyrimą arba ikiteisminį tyrimą atliekančiai institucijai.

10.	Jeigu grynieji pinigai sulaikomi pagal antstolio išduotą turto arešto aktą, kuriame nurodoma, kad yra areštuojamos asmens piniginės lėšos, surašomas GPSP.

11.	Sulaikius prekes, įtariant pažeidus intelektinės nuosavybės teises, nustatomas 11 darbo dienų (greitai gendančioms prekėms – 4 darbo dienų) sulaikymo terminas, kurį galima pratęsti 10 darbo dienų (išskyrus greitai gendančių prekių atvejį). Kitais prekių sulaikymo atvejais prekių sulaikymo terminai nėra nustatomi.

12.	Grynųjų pinigų sulaikymo terminai skaičiuojami nuo tos dienos, kai pinigai sulaikomi vadovaujantis Reglamentu (ES) 2018/1672 ir yra surašomas GPSP.

13.	Jeigu prekės buvo sulaikytos įtariant pažeidus intelektinės nuosavybės teises, prekių sulaikymo terminai skaičiuojami nuo dienos, kai intelektinės nuosavybės teisių subjektas gavo pranešimą apie prekių sulaikymą.

14.	Prekių, sulaikytų įtariant pažeidus intelektinės nuosavybės teises, sulaikymo terminą galima pratęsti teritorinei muitinei gavus intelektinės nuosavybės teisės subjekto arba asmens, įgalioto naudotis intelektinės nuosavybės teise, arba bet kurio šių asmenų atstovo (toliau – intelektinės nuosavybės teisės subjektas) Prašymą dėl prekių sulaikymo termino pratęsimo (3 priedas).

15.	Teritorinės muitinės struktūrinio padalinio, atliekančio tyrimą dėl sulaikytų prekių, vadovas pagal pateiktą Prašymą dėl prekių sulaikymo termino pratęsimo, priima sprendimą, daro įrašą Prašymo dėl prekių sulaikymo termino pratęsimo antroje dalyje „Muitinės išvada“ dėl prekių sulaikymo termino pratęsimo (nepratęsimo) ir informuoja intelektinės nuosavybės teisės subjektą ir deklarantą arba prekių turėtoją raštu arba elektroniniu paštu.

III SKYRIUS

PREKIŲ SULAIKYMO IR GRYNŲJŲ PINIGŲ SULAIKYMO PROTOKOLŲ SURAŠYMAS

PIRMASIS SKIRSNIS

PREKIŲ SULAIKYMO PROTOKOLO SURAŠYMAS

16.	Programinėje įrangoje nurodomi duomenys, kurie yra žinomi PSP surašymo metu:

16.1. prekes sulaikiusios muitinės įstaigos pavadinimas (toliau – Muitinės įstaigos pavadinimas) iš Muitinės įstaigų klasifikatoriaus, patvirtinto Muitinės departamento prie Lietuvos Respublikos finansų ministerijos generalinio direktoriaus 2009 m. birželio 25 d. įsakymu Nr. 1B-351 „Dėl Muitinės įstaigų klasifikatoriaus patvirtinimo“ (toliau – Muitinės įstaigos klasifikatorius);

16.2. PSP surašymo data, numeris, vieta ir laikas (valandos ir minutės) ir PSP surašiusio pareigūno duomenys (pareigos, vardas ir pavardė);

16.3. asmens (jeigu jis yra prekių sulaikymo metu) duomenys (vardas, pavardė, pilietybė, lytis, asmens kodas, gimimo data, dokumento, pagal kurį asmuo identifikuojamas, duomenys (asmens dokumento pavadinimas, numeris, išdavimo vieta, data), gyvenamosios vietos duomenys (šalis, adresas, telefono numeris, elektroninio pašto adresas);

16.4. tais atvejais, kai asmuo atstovauja juridiniam asmeniui, – atstovavimo pagrindas (vežėjas, siuntėjas, gavėjas, kt.), juridinio asmens duomenys (šalis, įmonės kodas, pavadinimas, registracijos adresas, elektroninio pašto adresas, atstovavimą pagrindžiantis dokumentas (įgaliojimas, sutartis ar kt.);

16.5. prekių sulaikymo pagrindas – bešeimininkis turtas, intelektinės nuosavybės teisės pažeidimo įtarimas, atsisakymas mokėti mokesčius, prekėms taikomi draudimai ir apribojimai, kita, (nurodomos prekių sulaikymo aplinkybės ir teisės aktas, kurio nuostatos gali būti pažeistos);

16.6. duomenys apie transporto priemonę (markė, modelis, valstybinis registracijos numeris (-iai), reiso Nr. ar kt.);

16.7. duomenys apie prekių siuntėją, gavėją, vežėją (jeigu prekės vežtos su transporto dokumentais);

16.8. sulaikytų prekių aprašas (pavadinimas, prekės ženklas, banderolės, Kombinuotosios nomenklatūros kodas (toliau – KN kodas), patvirtintas 1987 m. liepos 23 d. Tarybos reglamentu (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (jeigu žinomas), matavimo vienetas ir kiekis, masė kilogramais, prekės vieneto vertė, bendrą prekių vertė eurais (jeigu žinoma);

16.9. sulaikytų prekių statusas (ne Sąjungos prekės, Sąjungos prekės);

16.10. muitiniam tikrinimui pateikti dokumentai (dokumento pavadinimas, numeris, dokumento surašymo data).

17. Prie PSP pridedami dokumentai (įkeliami į Programinę įrangą) apie sulaikytas prekes (jeigu jie yra, nurodomas dokumento pavadinimas, numeris, išdavimo data). Prie PSP gali būti pateikiamas asmens paaiškinimas (jeigu paaiškinimas teikiamas).

18. Suvedus duomenis į Programinę įrangą, PSP spausdinamas ir teikiamas pasirašyti. Jeigu asmuo atsisako pasirašyti ir priimti PSP, muitinės pareigūnas tai įrašo ranka atspausdintame PSP.

19. PSP spausdinamas dviem egzemplioriais. 1-asis egzempliorius ne vėliau kaip per tris darbo dienas po to, kai prekės sulaikomos, perduodamas muitinės įstaigos, kurios pareigūnas surašė PSP, struktūriniam padaliniui pagal jo vykdomas funkcijas tyrimui atlikti, 2-asis egzempliorius – asmeniui, nurodytam Aprašo 16.3 papunktyje.

20. Jeigu asmens, nurodyto Aprašo 16.3 papunktyje, prekių sulaikymo metu nėra arba jis atsisakė pasirašyti ar paimti jam skirtą PSP egzempliorių, 2-asis egzempliorius pridedamas prie 1-ojo egzemplioriaus. Prie 1-ojo PSP egzemplioriaus pridedami sulaikytų prekių dokumentų (jeigu jie buvo pateikti) originalai.

21. Jei neveikia Programinė įranga, PSP surašomas raštu Aprašo 16 punkto nustatyta tvarka.

ANTRASIS SKIRSNIS

gRYNŲJŲ PINIGŲ SULAIKYMO PROTOKOLO SUrašymas

22. GPSP pildomas tais atvejais, kai laikinai sulaikomi lydimi arba nelydimi grynieji pinigai.

23. Programinėje įrangoje nurodomi duomenys, kurie yra žinomi GPSP surašymo metu:

23.1. grynuosius pinigus sulaikiusios Muitinės įstaigos pavadinimas;

23.2. GPSP surašymo data, numeris, vieta ir laikas (valandos ir minutės) ir GPSP surašiusio pareigūno duomenys (pareigos, vardas ir pavardė);

23.3. grynųjų pinigų gabenimo forma (lydimi, nelydimi grynieji pinigai);

23.4. asmens duomenys (vardas, pavardė, pilietybė, asmens kodas, gimimo data, lytis, dokumento, pagal kurį asmuo identifikuojamas, duomenys (asmens dokumento pavadinimas, numeris, išdavimo vieta, data), gyvenamosios vietos duomenys (šalis, adresas, telefono numeris, elektroninio pašto adresas), jei sulaikyti lydimi grynieji pinigai;

23.5. duomenys apie grynųjų pinigų siuntėją ir (arba) gavėją, jeigu sulaikomi nelydimi grynieji pinigai. Nurodomi siuntėjo ir (arba) gavėjo duomenys (vardas, pavardė, pavadinimas (jei tai juridinis asmuo), adresas, šalis siuntėja, šalis gavėja, siuntėjo ir (arba) gavėjo adresas);

23.6. grynųjų pinigų pavidalas (valiuta, mokėjimo instrumentai, biržos prekės, kurios naudojamos kaip labai likvidus vertės neprarandantis turtas), suma ir vertė;

23.7. duomenys apie transporto priemonę (markė, modelis, valstybinis registracijos numeris (-iai), reiso Nr. ar kt.);

23.8 duomenis apie maršrutą (atvyko iš, vyko į);

23.9. jeigu asmuo nurodo, grynųjų pinigų savininkas ir numatomas jų gavėjas, paskirtis (jeigu žinoma);

23.10. jei yra, prie GPSP pridedamos (įkeliama į Programinę įrangą) grynųjų pinigų kilmę įrodančių dokumentų kopijos;

23.11. prie GPSP gali būti pridedamas asmens paaiškinimas.

24. GPSP spausdinamas 2 egzemplioriais. 1-asis egzempliorius ne vėliau kaip kitą darbo dieną po to, kai grynieji pinigai laikinai sulaikomi, perduodamas muitinės įstaigos, kurios pareigūnas surašė GPSP, struktūriniam padaliniui pagal jo vykdomas funkcijas tyrimui atlikti, 2-asis egzempliorius – asmeniui, nurodytam Aprašo 23.4 papunktyje. Atspausdintas GPSP teikiamas pasirašyti. Jeigu asmuo atsisako pasirašyti ir priimti GPSP, muitinės pareigūnas ranka pažymi atitinkamą langelį atspausdintame GPSP.

25. Jeigu asmens, nurodyto Aprašo 23.4 papunktyje grynųjų pinigų sulaikymo metu nėra arba jis atsisakė pasirašyti ar paimti jam skirtą GPSP egzempliorių, 2-asis egzempliorius pridedamas prie 1-ojo egzemplioriaus. Nelydimų grynųjų pinigų sulaikymo atveju 2-asis egzempliorius įteikiamas Aprašo 23.4 papunktyje nurodytam asmeniui vienu iš Muitinės įstatymo 30 straipsnyje nustatytu būdu.

26. Jei neveikia Programinė įranga, GPSP surašomas raštu Aprašo 23 punkto nustatyta tvarka.

TREČIASIS SKIRSNIS

PREKIŲ SULAIKYMO ir GRYNŲJŲ PINIGŲ sulaikymo PROTOKOLŲ NUMERIŲ STRUKTŪRA

27. Programinė įranga PSP ir GPSP suteikia unikalų numerį, kurį sudaro 12 ženklų, kurių:

27.1. 1–2-asis ženklai – einamųjų metų paskutiniai du skaitmenys;

27.2. 3–6-asis ženklai – muitinės įstaigos kodo 3–6 ženklai iš Muitinės įstaigų klasifikatoriaus;

27.3. 7-asis ženklas:

27.3.1. raidė „P“ Prekių sulaikymo protokolo atveju;

27.3.2. raidė „G“ Grynųjų pinigų sulaikymo protokolo atveju;

27.4. 8-asis ir 12-asis ženklai – PSP ar GPSP eilės numeris (kasmet pradedama numeruoti nuo „00001“iki „99999“).

28. Neveikiant Programinei įrangai, PSP ir GPSP numeris suteikiamas Elektroninių žurnalų informacinėje sistemoje ir jį sudaro 12 ženklų, kurių:

28.1. 1-asis ir 2-asis ženklai – einamųjų metų paskutiniai du skaitmenys;

28.2. 3–6-asis ženklai – muitinės įstaigos kodo 3–6 ženklai iš Muitinės įstaigų klasifikatoriaus;

28.3. 7-asis ženklas:

28.3.1. raidė „P“ Prekių sulaikymo protokolo atveju;

28.3.2. raidė „G“ Grynųjų pinigų sulaikymo protokolo atveju.

28.4. 8-asis ir 9-asis ženklai – raidės „GG“;

28.5. 10–12-asis ženklai – eilės numeris (kasmet pradedama numeruoti nuo „001“).

29. Neveikiant Elektroninių žurnalų informacinei sistemai PSPS ar GPSP numerį suteikia Informacinių technologijų paslaugų centras (toliau ‒ ITPC), jam pateikus el. paštu laisvos formos prašymą, nurodant muitinės įstaigą. ITPC suteikto numerio 8-asis ir 9-asis ženklai – raidės „GH“.

IV Skyrius

SULAIKYTŲ PREKIŲ ir grynųjų pinigų SAUGOJIMAS iR GRĄŽINIMAS

30. Muitinės sulaikytos prekės ir grynieji pinigai iki jų perdavimo Muitinės departamento prie Lietuvos Respublikos finansų ministerijos (toliau – Muitinės departamentas) struktūriniam padaliniui, atsakingam už sulaikytų prekių administravimą, laikinai saugomos muitinės posto veiklos zonoje muitinės nustatytoje ir įteisintoje, tinkamai įrengtoje muitinės sulaikytų prekių laikinojo saugojimo vietoje, atitinkančioje Reikalavimus muitinės postų ir kitų prekių pateikimo vietų infrastruktūrai, patvirtintus Muitinės departamento prie Lietuvos Respublikos finansų ministerijos generalinio direktoriaus 2017 m. kovo 27 d. įsakymu Nr. 1B-244 „Dėl Muitinės postų steigimo, pertvarkymo, veiklos laikino sustabdymo ir likvidavimo taisyklių ir Reikalavimų muitinės postų ir kitų prekių pateikimo vietų infrastruktūrai patvirtinimo“. Pagal muitinės įstaigos pateiktą informaciją sulaikytos prekės ir grynieji pinigai perduodami Muitinės departamento struktūriniam padaliniui, atsakingam už sulaikytų prekių administravimą, tolesniam saugojimui III tipo atvirajame muitinės sandėlyje (išskyrus Aprašo 33 punkte nurodytu atveju, kai grynieji pinigai įnešami į Muitinės departamento depozitinę sąskaitą).

31. Prekės, sulaikytos įtariant pažeidus intelektinės nuosavybės teises, turi būti išleidžiamos pasirinktai muitinės procedūrai teisės aktų nustatyta tvarka per Reglamento (ES) Nr. 608/2013 nustatytą terminą, jeigu:

31.1. nebuvo pateiktas prašymas taikyti muitinės priežiūros priemones; arba

31.2. nebuvo pateikta intelektinės nuosavybės teisių subjekto arba jo atstovo ieškinio su teismo žyma kopija; arba

31.3. nebuvo įvykdytos Reglamento (ES) Nr. 608/2013 23 straipsnio 1 dalies arba 26 straipsnio 1 dalies sąlygos; arba

31.4. buvo pateiktas intelektinės nuosavybės teisių subjekto arba jo atstovo sutikimas, kad prekės gali būti išleistos; arba

31.5. intelektinės nuosavybės teisių subjektas arba jo atstovas nesiėmė veiksmų sulaikytų prekių atžvilgiu; arba

31.6. įvykdytos Reglamento (ES) Nr. 608/2013 24 straipsnio 2 dalies sąlygos.

32. Sulaikytos ne Sąjungos gyvūninės kilmės prekės dedamos į specialų konteinerį ir Iš trečiųjų šalių į Europos Sąjungos teritoriją asmeniniam vartojimui įvežamų (siunčiamų) gyvūninių produktų, sudėtinių produktų ir produktų, gautų iš šalutinių gyvūninių produktų, kontrolės tvarkos aprašo, patvirtinto Lietuvos Respublikos valstybinės maisto ir veterinarijos tarnybos direktoriaus, Muitinės departamento prie Lietuvos Respublikos finansų ministerijos generalinio direktoriaus ir Valstybės sienos apsaugos tarnybos prie Lietuvos Respublikos vidaus reikalų ministerijos vado 2021 m. rugpjūčio 11 d. įsakymu Nr. B1-662/1B-556/4-269 „Dėl Iš trečiųjų šalių į Europos Sąjungos teritoriją asmeniniam vartojimui įvežamų (siunčiamų) gyvūninių produktų, sudėtinių produktų ir produktų gautų iš šalutinių gyvūninių produktų, kontrolės tvarkos aprašo patvirtinimo“, nustatyta tvarka perduodamos sunaikinti Valstybinei maisto ir veterinarijos tarnybai. Šiuo atveju prekės neperduodamos saugoti III tipo atvirajam muitinės sandėliui ir nesurašomas PSP.

33. Sulaikyti grynieji pinigai apyvartoje esančia valiuta banknotais įnešami į Muitinės departamento depozitinę sąskaitą.

34. Nesant galimybės įnešti sulaikytų grynųjų pinigų į Muitinės departamento depozitinę sąskaitą grynieji pinigai banknotais, taip pat grynieji pinigai monetomis, Lietuvos Respublikos ir kitų šalių vertybiniai popieriai (loterijų bilietai, obligacijos, vekseliai, akcijos, auksinės monetos, luitai, kelionės čekiai) (toliau – vertybės) su GPSP kopija plombuojami maišuose ir pristatomi į III tipo atvirojo muitinės sandėlio saugyklą.

35. Sulaikytos prekės ar grynieji pinigai gali būti grąžinami įsiteisėjus nutarimui administracinio nusižengimo byloje, teritorinei muitinei priėmus sprendimą dėl sulaikytų prekių ar grynųjų pinigų, vertybių grąžinimo, taip pat pagal ikiteisminio tyrimo įstaigų, prokuratūros, teismų procesinius dokumentus. Grynieji pinigai, įnešti į Muitinės departamento depozitinę sąskaitą, grąžinami tik bankiniu pervedimu.

36. Teritorinės muitinės ir Muitinės kriminalinė tarnyba pagal kompetenciją Muitinės departamento administracijos padaliniui, atsakingam už sulaikytų prekių ir grynųjų pinigų administravimą, teikia:

36.1. rašytinę informaciją apie civilinėse, administracinių nusižengimų ar baudžiamosiose bylose ir ikiteisminiuose tyrimuose priimtus atitinkamus įsiteisėjusius sprendimus dėl prekių ir grynųjų pinigų, vertybių, kurie nustatyta tvarka buvo perduoti saugoti III tipo muitinės sandėliui, ar grynuosius pinigus, įneštus į Muitinės departamento depozitinę sąskaitą. Jeigu konfiskuotoms prekėms buvo atlikti tyrimai, ekspertizės ir buvo pateiktos išvados, kurios gali turėti įtakos jas realizuojant ar naikinant, kartu su sprendimu pateikiamos jų kopijos;

36.2. dokumentų dėl sulaikytų pinigų konfiskavimo ar grąžinimo jų savininkui kopijas;

36.3. informaciją apie priimtus sprendimus grąžinti nelydimus grynuosius pinigus ir (arba) vertybes, kai pateikta ir įforminta Grynųjų pinigų atskleidimo deklaracija.

37. Aprašo 36.1 papunktyje nurodytus sprendimus Muitinės departamento administracijos padaliniui, atsakingam už sulaikytų prekių (pinigų) administravimą, gali pateikti ir prekes ir (arba) grynuosius pinigus atsiimantys asmenys.

V skyrius

BAIGIAMOSIOS NUOSTATOS

38. Sulaikytų prekių ženklų bendrovių atstovams gali būti sudarytos sąlygos patikrinti sulaikytus ir konfiskuotus ar valstybės naudai perduotus gaminius ir paimti jų pavyzdžius ištirti, atstovams pateikus prašymą Prekių, kurioms taikomos muitinės priežiūros priemonės, patikrinimo ir mėginių ėmimo kompetentingos valdžios institucijos prašymu tvarkos aprašo, patvirtinto Muitinės departamento prie Lietuvos Respublikos finansų ministerijos generalinio direktoriaus 2024 m. spalio 11 d. įsakymo Nr. 1B-871 „Dėl Prekių, kurioms taikomos muitinės priežiūros priemonės, patikrinimo ir mėginių ėmimo kompetentingos valdžios institucijos prašymu tvarkos aprašo patvirtinimo“, nustatyta tvarka.

39. Jei sulaikytoms prekėms Lietuvos Respublikoje buvo įforminta importo ar eksporto (reeksporto) deklaracija, vadovaujantis Sąjungos muitinės kodekso 198 straipsnio 2 dalies nuostatomis ši deklaracija pripažįstama negaliojančia. Jei sulaikytoms prekėms buvo įforminta eksporto (reeksporto) deklaracija kitoje Europos Sąjungos (toliau – ES) valstybėje narėje, teritorinė muitinė informuoja apie tai ES valstybės narės kompetentingą muitinės įstaigą.

40. Apie sulaikytas prekes ir grynuosius pinigus teisės aktų ar bendradarbiavimo sutarčių nustatytais atvejais informuojamos Lietuvos Respublikos valstybės institucijos ir kiti suinteresuoti asmenys.

41. Aprašo nuostatoms įgyvendinti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu, kitais teisės aktais, reglamentuojančiais asmens duomenų apsaugą.

42. PSP ir GSPS 1-ieji egzemplioriai saugomi vadovaujantis Lietuvos Respublikos dokumentų ir archyvų įstatymu, Bendrųjų dokumentų saugojimo terminų rodykle, patvirtinta Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“.

_____________________________

Prekių, jas gabenančių transporto priemonių ir kitų daiktų ir (arba) grynųjų pinigų sulaikymo Lietuvos Respublikos muitinėje tvarkos aprašo 1 priedas

(Prekių sulaikymo protokolo forma)

Muitinės pareigūno vardas, pavardė ir pareigos
Muitinės įstaiga	Protokolo Nr.
Protokolo surašymo data ir laikas	MMM MM DD VV MIN

Duomenys apie asmenį
Vardas	Asmens dokumento Nr.
Pavardė	Asmens dokumento išdavimo vieta
Pilietybė	Asmens dokumento išdavimo data
Lytis	Gyvenamoji vieta (šalis)
Asmens kodas	Gyvenamoji vieta (adresas)
Gimimo data	Telefonas
Asmens dokumento pavadinimas	El. paštas
Duomenys apie atstovavimą juridiniam asmeniui
Šalis	Įmonės registracijos adresas
Įmonės kodas	Atstovavimo pagrindas Atstovavimą pagrindžiantis dokumentas, Nr.
Įmonės pavadinimas	El. paštas

Prekių sulaikymo pagrindas:  Bešeimininkis turtas  Intelektinės nuosavybės teisės pažeidimo įtarimas  Atsisakymas mokėti mokesčius  Prekėms taikomi draudimai ir apribojimai  Kita (nurodomos prekių sulaikymo aplinkybės ir teisės aktas, kurio nuostatos gali būti pažeistos)

Duomenys apie transporto priemonę (markė, modelis, valstybinis registracijos Nr., reiso Nr. kt.)
Siuntėjas, gavėjas, vežėjas (jeigu žinoma)

Prekės aprašymas, pavadinimas	KN kodas	Matavimo vnt.	Kiekis	Vieneto vertė	Bendra prekių vertė

Sulaikytų prekių statusas ne Sąjungos prekės Sąjungos prekės

Asmens paaiškinimas

Asmens duomenys Asmuo atsisakė pasirašyti ir paimti protokolą Vardas .................................................. Pavardė ................................................ Pareigos................................................. Parašas.................................................. Data ......................................................	Muitinės pareigūno pareigos vardas pavardė, parašas, data

Pridedama:
1.
2.

Pastabos

Prekių sulaikymo terminas (tik jeigu prekės sulaikytos įtariant intelektinės nuosavybės teisių pažeidimą)

Šis sprendimas Lietuvos Respublikos muitinės įstatymo nustatyta tvarka ne vėliau kaip per vieną mėnesį nuo dienos, kurią asmuo gavo arba laikomas gavusiu sprendimą, gali būti skundžiamas Muitinės departamentui prie Lietuvos Respublikos finansų ministerijos pateikiant skundą per teritorinę muitinę, priėmusią sprendimą.

Prekių, jas gabenančių transporto priemonių ir kitų daiktų ir (arba) grynųjų pinigų sulaikymo Lietuvos Respublikos muitinėje tvarkos aprašo 2 priedas

(Grynųjų pinigų sulaikymo protokolo forma)

Sulaikyta	Lydimi grynieji pinigai	Nelydimi grynieji pinigai
Muitinės pareigūno vardas, pavardė, pareigos
Muitinės įstaiga	Protokolo Nr.
Surašymo data ir laikas	MMM MM DD VV MIN

Duomenys apie asmenį
Vardas	Asmens dokumento Nr.
Pavardė	Asmens dokumento išdavimo vieta
Pilietybė	Asmens dokumento išdavimo data
Lytis	Gyvenamoji vieta (šalis)
Asmens kodas	Gyvenamoji vieta (adresas)
Gimimo data	Telefonas
Asmens dokumento pavadinimas	El. paštas
Duomenys apie atstovavimą juridiniam asmeniui
Įmonės kodas	Įmonės registracijos adresas
Įmonės pavadinimas	Atstovavimo pagrindas Atstovavimą pagrindžiantis dokumentas, Nr.

Grynųjų pinigų sulaikymo pagrindas

Duomenys apie transporto priemonę (markė, modelis, valstybinis registracijos Nr., reiso Nr., kt.)
Siuntėjas, gavėjas, paskirtis (jeigu žinoma)

Duomenys apie maršrutą	Atvyko iš:	Vyko į:

Banknotai, monetos	Valiutos pavadinimas	Valiutos kodas	Suma (viso)

Kitos apyvarčiosios priemonės, likvidus vertės neprarandantis turtas	Pavadinimas	Vienetai, svoris (kt.)	Suma (iš viso)

Asmens paaiškinimas

Asmens duomenys Asmuo atsisakė pasirašyti ir paimti protokolą Vardas, pavardė ......................................................................... Pareigos .............................................. Parašas................................................. Data .....................................................	Muitinės pareigūno pareigos vardas pavardė, parašas, data

Pridedama:
1.
2.

Grynųjų pinigų laikino sulaikymo terminas

Šis sprendimas Lietuvos Respublikos muitinės įstatymo nustatyta tvarka ne vėliau kaip per vieną mėnesį nuo dienos, kurią asmuo gavo arba laikomas gavusiu sprendimą, gali būti skundžiamas Muitinės departamentui prie Lietuvos Respublikos finansų ministerijos pateikiant skundą per teritorinę muitinę, priėmusią sprendimą.

Prekių, jas gabenančių transporto priemonių ir kitų daiktų ir (arba) grynųjų pinigų sulaikymo Lietuvos Respublikos muitinėje tvarkos aprašo

3 priedas

(Prašymo forma)

(juridinio asmens pavadinimas, kodas iš Įmonių registro, adresas; fizinio asmens vardas, pavardė, adresas)

.................................teritorinei muitinei

PRAŠYMAS

DĖL PREKIŲ SULAIKYMO TERMINO PRATĘSIMO

___________ Nr.

(data)

Prašau pratęsti sulaikymo terminą dėl

(nurodyti priežastį)

PSP Nr. ir data

Sulaikymo termino pabaiga

Data, iki kurios prašoma pratęsti sulaikymo terminą

_________________________ (vadovo, savininko ar įgalioto asmens, pareigos)	__________ (parašas)	________________ (vardas, pavardė)

PRIDEDAMA:

1.	;

2.	;

_

MUITINĖS IŠVADA

___________________________________

(teritorinės muitinės atsakingas pareigūnas)

SPRENDIMAS

DĖL PREKIŲ SULAIKYMO TERMINO PRATĘSIMO / NEPRATĘSIMO

Sulaikymo terminas pratęsiamas iki ________________________________________

(data)

* Sulaikymo terminas nepratęsiamas dėl

(nurodoma priežastis)

__________________________ (sprendimą priėmusio muitinės pareigūno pareigos)	__________ (parašas)	________________ (vardas ir pavardė)

* Šis sprendimas Lietuvos Respublikos muitinės įstatymo nustatyta tvarka ne vėliau kaip per vieną mėnesį nuo dienos, kurią asmuo gavo arba laikomas gavusiu sprendimą, gali būti skundžiamas Muitinės departamentui prie Lietuvos Respublikos finansų ministerijos pateikiant skundą per teritorinę muitinę, priėmusią sprendimą.

_________________